ইসমাইল পাশা
ইসমাইল পাশা (আরবি: إسماعيل باشا Turkish: İsmail Paşa) (৩১ ডিসেম্বর ১৮৩০ – ২ মার্চ ১৮৯৫) ছিলেন মিশর ও সুদানের খেদিভ। ১৮৬৩ থেকে ১৮৭৯ পর্যন্ত তিনি এই পদে ছিলেন। তিনি তার দাদা মুহাম্মদ আলি পাশার মত উচ্চাভিলাষী ছিলেন এবং তার শাসনামলে মিশর ও সুদানে অনেক আধুনিকায়ন করা হয়। এসময় শিল্প ও অর্থনৈতিক ক্ষেত্রে ব্যাপক বিনিয়োগ, নগরায়ন এবং আফ্রিকায় সীমানা বিস্তার করা হয়। ১৮৭৯ সালের একটি বক্তব্যে তার দৃষ্টিভঙ্গি ফুটে উঠে: "আমার দেশ এখন আর আফ্রিকার অংশ নয়; আমরা এখন ইউরোপের অংশ। তাই এটা স্বাভাবিক যে আমরা আমাদের পুরনো রীতিনীতি ত্যাগ করব এবং আমাদের সামাজিক অবস্থার সাথে সামঞ্জস্যপূর্ণ নতুন রীতিনীতি গ্রহণ করব"। ১৮৬৭ সালে তিনি খেদিভ (ভাইসরয়) হিসেবে উসমানীয় ও আন্তর্জাতিক স্বীকৃতি লাভ করতে সক্ষম হন। ইতিপূর্বে ১৫১৭ থেকে ১৮৬৭ সাল পর্যন্ত তার পূর্ব‌সুরিরা ওয়ালি (গভর্নর) হিসেবে পরিচিত হতেন। তবে ইসমাইলের নীতির কারণে মিশর ঋণে জর্জরিত হয়ে পড়ে। ফলে সুয়েজ খাল কোম্পানিতে মিশরের শেয়ার যুক্তরাজ্যের কাছে বিক্রি করতে হয়।